Ilbieraħ il-Gvern inawgura l-proġett tal-bini ta' grawnd tal-futbol flimkien ma' diversi faċilitajiet anċillari f'Wied il-Għajn li se jagħmlu parti mill-Park tal-Familja li jinsab fl-istess lokalità. Din l-inizjattiva, li se ssir b'investiment ta' €1.5 miljun, ittieħdet hekk kif inħass bżonn kbir ta' investiment ta' din ix-xorta fi ħdan lokalità żagħżugħa b'popolazzjoni li qegħda dejjem tikber. Huwa mistenni li l-proġett jitlesta xi żmien sena u nofs minn meta jinħarġu l-permessi meħtieġa. "Konna klabb eremita, issa se jkollna d-dar sabiħa tagħna" – Steve Borg Dwar dan il-proġett il-gazzetta KullĦadd tkellmet ma' Steve Borg, il-PRO attwali tal-klabb ta' Marsaskala FC, illi kien wieħed mid-doveri tiegħu li jelenka b'mod ċar mal-Gvern Ċentrali u l-politiċi l-ħtieġa akuta li dan il-lokal jkollu grawnd full size li jakkomoda t-talbiet ta' eluf ta' residenti. Borg spjega li dan għamlu b'raġunar mibni fuq evidenza u fatti, mhux immexxi mill-emozzjoni. "Kulħadd jaf li kont ili s-snin twal nokrob għal dan il-grawnd b'faċilitajiet anċillari, mingħajr daqq ta' trombi u mhux l-ewwel darba li forsi dhert nitkellem ftit żorr mal-awtoritajiet biex jisimgħu l-karba tagħna. Għadni kif għaddejt sena mimlija sfidi nindokra t-tim tal-kbar, li huwa għal qalbi wisq, waqt li bħala kumitat sħiħ konna qegħdin niddiskutu mal-Gvern dwar dan il-proġett, anki bi żjarat fuq is-sit innifsu." Hawnhekk, huwa qal li jkun xieraq li jaċċenna li dan il-proġett sar realtà grazzi għall-isforzi kontinwi ta' għadd ta' individwi, fosthom tnejn mill-fundaturi tal-klabb, il-kunsillier Daniel Spiteri u Joseph Farrugia, l-eks President Ruben Debono u l-Ministru Owen Bonnici, li kien ħa ħsieb l-aspetti legali kollha tal-klabb u anki segwa lit-tim u l-kumitat kurrenti ta' Marsaskala FC kollu. "Il-mertu huwa kollettiv. Konna klabb eremita u issa se jkollna d-dar sabiħa tagħna. Ingħid grazzi lilhom kollha u anki lill-Prim Ministru Joseph Muscat li b'mod li jidher qiegħed iwettaq proġetti ta' fejda lin-nofsinhar ta' Malta," saħaq Borg. Huwa spjega li kien hemm diversi siti li kienu proposti, fosthom fiż-Żonqor, fuq art żdingata u mimlija terrapien, wara l-iskola primarja u anki nħawi oħra. Madankollu, huwa tenna li s-sit li ntagħżel kien il-post xieraq u huwa wkoll bogħod mir-residenzi. Huwa semma' wkoll li s-Segretarju Parlamentari Chris Agius kien ta' sostenn sħiħ fejn huwa dejjem saħaq li l-proġett ikun sostenibbli b'impenn tal-komunità li tilqa' fi ħdana dan ir-rigal sportiv li verament jixirqilha. Jgħinhom jilħqu l-ambizzjonijiet tagħhom Mistoqsi għalfejn iħoss li dan il-proġett huwa importanti għall-komunità Wied il-Għajnija qiegħed jindirizza l-aspirazzjonijiet tal-futbol f'Wied il-Għajn u huwa komponent ewlieni fit-tessut tal-istruttura tar-resident ta' din il-lokalità. "Niftakru li ftit tas-snin ilu kien hemm gvern li kellu l-ħsieb li nieħdu l-iskart kollu ta' Malta u Għawdex imma lanqas indenja jara l-aspirazzjonijiet soċjo-ekonomiċi tagħna, fosthom il-grawnd tal-futbol u anki l-pixxina tal-waterpolo," spjega Borg. Huwa qal ukoll li s-soċjetà tagħna trid imkejjen sani fejn issib spazji rikreattivi u fl-istess ħin joffru eżerċizzju u spettaklu. "Aħna għandna eluf ta' tfal li kienu jispiċċaw jiġġerrew fit-toroq ma jafux fejn se jagħtu rashom. Dan huwa żmien eċċitanti għal Wied il-Għajn, aktar u aktar li tħabbar ukoll il-Park Nazzjonali tal-Indawar u hemm proġetti oħrajn li qed jitfasslu." Borg esprima t-tama li dan il-proġett jagħti l-opportunità lil Wied il-Għajn tilħaq l-ambizzjonijiet sportivi tagħha b'kuntrast mas-snin li għaddew meta ntilef ħafna talent minħabba n-nuqqas ta' faċilitjiet fil-lokalità. "Jiena minn razza qadima Wied il-Għajnija u issa qed nara l-identità tagħna tissawwar. Bħal Wied il-Għajnin oħra konna rreġistrati ma' klabbs minn irħula oħrajn, u anki fil-Premier hemm ħafna plejers mil-lokal tagħna. Intilfu ħafna ġenerazzjonijiet li qatgħu qalbhom għax ma kellhomx faċilitajiet u issa ħerqan ħafna nara t-tlestija ta' dan il-grawnd fi żmien qasir ħafna bit-timijiet tagħna ta' diversi kategoriji jimmilitaw fih." B'hekk, huwa kkonkluda li dan l-impjant sportiv mhux biss se joffri post ieħor ta' serħan lill-ispettaturi bħala lok rekreattiv, imma anki jagħti l-opportunità lil Marsaskala FC fi ftit snin isemmu leħinhom fil-Kampjonat Malti bħala tim b'saħħtu li jirrappreżenta lill-popolazzjoni dinamika u żagħżugħa tal-lokalità. "Proġett li jagħti xi ħaġa lura lill-komunità. " – Dr Cory Greenland Il-gazzetta KullĦadd tkellmet ukoll man-Nutar Cory Greenland li kien maħtur mill-Kumitat tal-Klabb bħala Chairperson ta' Kumitat li kellu jaħdem fuq proġett li bih il-Klabb jasal sabiex ikollu faċilitajiet sportivi tiegħu. Proġett komunitarju Fil-kummenti tiegħu, Greenland spjega li minkejja li l-ħidma tiegħu u ta' sħabu formlament ilha għaddejja għal dawn l-aħħar sentejn, bosta residenti inkluż hu matul iż-żminijiet għamlu bosta tenattivi sabiex Marsaskala jkollu grawnd tagħha Greenland sostna li l-mod mgħaġġel kif żviluppat din il-lokalità kien fattur ċentrali li ġiegħel lill-komunità tagħmel pressjoni biex dan il-proġett isir realtà. "Il-lokal kiber ħafna. Niftakar lill-Marsaskala meta kienet lokal ta' 3,000 ruħ, bi klassi waħda kull sena fil-primarja meta kont żgħir. Ovvjament nies akbar fl-età minni jiftakru l-lokal saħansitra iżgħar. Illum il-popolazzjoni hija waħda kbira u żagħżugħa." Huwa qalilna wkoll li minkejja r-realtajiet soċjali u demografiċi ġodda li esperjenzat il-lokalità, kien biss il-Gvern preżenti li fehem l-importanza li jsir proġett ta' din ix-xorta. "Matul is-snin ma tantx kien hemm respons mill-awtoritajiet. Għalhekk hija ħolma li sejra ssir realtà issa li l-Gvern sema' u aċċetta li hawn dan il-bżonn." Greenland saħaq li dan proġett huwa wieħed komunitarju apparti sportiv. "Bini u residenzi hawn ħafna, iżda faċilitajiet komunitarji mhux daqstant. Dan sejjer ikun proġett li jagħti xi ħaġa lura lill-komunità. Xi ħaġa li l-komunità għandna bżonn. U jagħmel ukoll tajjeb għal nuqqasijiet oħra li safa' affaċċja l-lokal matul iż-żmien. Nemmen li għat-tfal u żgħażagħ ta' Wied il-Għajn, dan sejjer jibdel ħafna. Il-komunità sportiva ħa tkun waħda ħafna akbar u ħa toħloq iżjed għaqda wkoll għaliex meta għandek preżenza fiżika u faċilità, jinġabru n-nies fiha," temm jgħid Greenland.